**KALAMEES täpsustused**

**Taktid 26-33 teist korda (kirjelduses lk. 144).**

Viimased kaks paari liiguvad taktide 32 ja 33 ajal nelja pika ülekanna kõnnisammuga ringjoonele. Viimast vasakut käevangu ei toimu, selleasemel liigume ringjoonele, et alustada viimase tuuri tegevust.

**Põlvetõstesammu** tantsida lõõgastatud põlvega ehk põlvist vetrudes.

**ÕHTU LABAJALG põhisammud**

Taktimõõt ¾

**Mustjala madala samm**

Seistakse ummisjalu päkkseisus. Takti I osal astutakse parema (vasaku) jalaga pikk taldsamm ette (taha) ja laskutakse samal ajal mõlema jala põlveliigesest tublisti alla. Takti II osal tuuakse vasak (parem) labajalg keskkohaga parema (vasaku) kanna juurde polgseisu päkale. Jalad endiselt põlvest kõverdatud. Takti III osal astutakse parema (vasaku) jalaga lühike samm ette ja tõustakse samal ajal mõlemal jalal päkkseisu jalgu põlveliigesest sirutades. Vajumine ja tõus peavad olema maksimaalsed.

**Mustjala kõrge samm**

Takti eelosal kõverdatakse parem (vasak) jalg veidi põlveliigesest ning vasak (parem) jalg viiakse sammu astumiseks ette. Takti I osal astutakse vasaku (parema) jalaga taldastak ette, ühtlasi tõustakse kohe mõlemal jalal päkkseisu (jalad ka põlveliigesest sirutatud). Takti II osal tuuakse parem (vasak) jalg tugijala juurde polgseisu päkale. Takti III osal astutakse vasaku (parema) jalaga lühike päkksamm ette ning laskutakse otsekohe järsult vasaku (parema) jala tallale, kusjuures samal ajal viiakse põlveliigesest sirutatud parem (vasak) jalg ette järgmise mustjala kõrge sammu alustamiseks. Hoiduda kerepainutustest.

**Pöörded jalakaarega**

Sooritatakse kahe takti vältel

**Takt 1.** Paarilised on kodarjoonel rinnati valsivõttes. Takti I osal astutakse välisjalaga samm kallutusastesse kõrvale ning hakatakse päripäeva pöörduma.Takti II ja III osal jätkatakse pööret ning takti lõpuks tehakse poolpööre päripäeva. Sirutatud sisejalg liigub mööda põrandat kaart tehes pöördega kaasa.

**Takt 2.** Korratakse eelmise takti tegevust, kallutusaste tehakse sisejalaga ja kaar välisjalaga.

**Kombinatsioon nr 1**

Sooritatakse 4 takti vältel.

**Taktid 1-2.** Tantsitakse pöörded jalakaarega, liikudes ringjoonel vastupäeva edasi.

**Takt 3.** Jätkatakse liikumist labajalavalsisammuga, tehes pool pööret päripäeva.

**Takt 4.** Kolme päkksammuga tehakse veel 1 1/4 pööret. Lõpetatakse paarilisega rinnati ringjoonel.

**Kombinatsioon nr 2**

Sooritatakse 2 takti vältel.

**Takt 1.** Parema (vasaku) jalaga alustates liigutakse takti I ja II osal kaks kõnnisammu edasi. Takti III osal tehakse kaks sammu.

**Takt 2.** Jätkatakse liikumist kolme kõnnisammuga.